b'\n_START_ARTICLE_\nEesti justiitsminister\n_START_PARAGRAPH_\nEesti justiitsminister on Vabariigi valitsusse kuuluv minister, kes juhib Eesti Justiitsministeeriumi. Praegune justiitsminister on Raivo Aeg._NEWLINE_Justiitsminister ja Justiitsministeerium l\xc3\xa4htuvad oma tegevuses Eesti p\xc3\xb5hiseadusest, Vabariigi Valitsuse seadusest, Justiitsministeeriumi p\xc3\xb5him\xc3\xa4\xc3\xa4rusest jm seadustest.  _NEWLINE_Eesti justiitsminister n\xc3\xa4iteks esindab ministeeriumi valitsemisala piires riiki kohtus tsiviilasjades ja kriminaalasjades tsiviilhageja v\xc3\xb5i -kostjana, kinnitab prokuratuuri p\xc3\xb5him\xc3\xa4\xc3\xa4ruse, m\xc3\xa4\xc3\xa4rab prokur\xc3\xb6ride arvu, esitab Vabariigi Valitsusele ettepaneku riigi peaprokur\xc3\xb6ri ametisse nimetamiseks, m\xc3\xa4\xc3\xa4rab esindaja Euroopa \xc3\xb5igusalase koost\xc3\xb6\xc3\xb6 \xc3\xbcksusse Eurojust, nimetab ametisse ja vabastab ametist vanglate direktorid; m\xc3\xa4\xc3\xa4rab maa-, linna- ja halduskohtute t\xc3\xb6\xc3\xb6piirkonna, maa-, linna-, haldus- ning ringkonnakohtute t\xc3\xa4pse asukoha ja neis t\xc3\xb6\xc3\xb6tavate kohtunike arvu, nimetab ametisse ja vabastab ametist notarid, kohtut\xc3\xa4iturid ja vandet\xc3\xb5lgid, kehtestab isikule pankrotihaldurina tegutsemise \xc3\xb5iguse andmise ja \xc3\xa4rav\xc3\xb5tmise korra.'